ફિલ્મમાં હિંદીની મજાક ઉડાડીને રમૂજ નિષ્પન્ન કરવાનો પણ વ્યર્થ પ્રયાસ કરવામાં આવ્યો છે. એક સીનમાં શિખા તલસાણિયા કહે છેઃ ‘બેબી, ઓર્ગેઝમને હિંદીમાં શું કહેવાય, ખબર છે? ચરમ સુખ!’ આ સંવાદ એવી રીતે બોલવામાં આવે છે તથા સહેલી એની પર એવી રીતે રિઍક્ટ કરે છે જાણે હિંદી બોલવું ડાઉન માર્કેટ ગણાય અને એમાં બહુ કૉમેડી થઈ ગઈ. શિખાના જ મોંમાં બીજો એક સંવાદ છેઃ ‘તેરી લેને કે લિયે અબ ડિગ્રી ભી ચાહિયે.’ હિંદીમાં ‘કિસી કી લે લેના’ જેવી શબ્દસંજ્ઞા ખરાબ અર્થમાં વપરાય છે. કદાચ લેખકને-સર્જકને કદાચ એવો વહેમ હશે કે આવું બધું આજકાલ કૂલ ગણાય છે.